作者:陸龜蒙
標題:奉和襲美新秋言懷三十韻次韻
內容:身閑唯愛靜，籬外是荒郊。地僻憐同巷，庭喧厭累巢。岸聲搖舴艋，窗影辨蠨蛸。徑只溪禽下，關唯野客敲。竹岡從古凸，池緣本來bn。早藕擎霜節，涼花束紫梢。漁情隨錘網，獵興起鳴髇。好夢經年說，名方著處抄。才疏惟自補，技癢欲誰抓。窗靜常懸dO，鞭閑不正鞘。山衣輕斧藻，天籟逸弦匏。蕙轉風前帶，桃烘雨後膠。蘚幹黏晚砌，煙濕動晨庖。沉約便圖籍，揚雄重酒餚。目曾窺絕洞，耳不犯徵鐃。曆外窮飛朔，蓍中記伏爻。石林空寂曆，雲肆肯嘵譊。松桂何妨蠹，龜龍亦任嘲。未能丹作髓，誰相紫為胞。莫把榮枯異，但和大小包。由弓猿不捷，梁圈虎忘虓。舊友懷三益，關山阻二崤。道隨書簏古，時共釣輪拋。好作忘機士，須為莫逆交。看君馳諫草，憐我臥衡茅。出處雖冥默，燻蕕肯溷殽。岸沙從鶴印，崖蜜勸人摷。白菌盈枯枿，黃精滿綠筲。仙因隱居信，禪是淨名教。勿謂江湖永，終浮一大瓟。